شمالي وزيرستان: د خړکمر د پېښې يو بل ژوبل ژوند د لاسه ورکړی دی
د شمالي وزیرستان د خړ کمر په پوځي چيک پوسته د ډزو په پېښه کې ژوبل شوي يو بل ژوند د لاسه ورکړی د هغه درملنه د پېښور په پوځي روغتون کې وه او د پېښې د وژلو شمېره ورسره ۱۴ ته رسېدلې ده.
د شمالي وزیرستان انتظاميه پخلی کوي چې ۱۳ کسان په ۲۶ مې وژل شوي او ۲۳ ژوبل شوي وو او د ژوبلو درملنه په پوځي روغتونونو کې اوس هم روانه ده. د پاکستان پوځ ويلي ؤ د خړ کمر په چيک پوسته د پښتون ژغورنې غورځنګ (پي ټي اېم) مشرانو علي وزیر او محسن داوړ په مشرۍ بريد شوی او بيا د پوځ سره په نښته کې مرګ ژوبلې رامنځته شوې وې. د شمالي وزيرستان د مرستيال کمشنر د يادې پېښې په اړوند په خپل رپوټ کې د وژل شوؤ شمېره ۱۳ او د ژوبلو شمېره ۲۵ ښودلې وه او ویل شوي ؤ چې يو پوځي سرتېری وژل شوی او اووه نور ژوبل شوي وو. خو د پي ټي اېم مشران دغه تورونه ردوي او وايي د دوي سره هيڅ ډول وسله نه وه ډزې يې څنګه کړي دي. محسن داوړ ويلي ؤ چې دوي کله د پوځي چيک پوستې څخه واوړېدل د شا اړخ نه پرې پوځ نېغې ډزې کړې وې. د بشري حقونو ادارې (اېچ ار سي پي)، اېمنسټي انټرنېشنل او هيومن رايټس واچ غوښتي چې د پېښې بې طرفه څيړنه دې وشي. د پي ټي اېم لخوا د يادې پېښې پرضد په شمالي وزيرستان کې احتجاجي پرلت پېل کړی شوی او د پېښې د عدالتي کمېشن د لارې د پلټنو غوښتنه يې کوله. خو محسن داوړ ويلي دغه احتجاجي ناسته یې د شورو، چارشنبې په شپه وروسته له هغې ځنډولې چې حکومتي جرګه ورته په ننواتې ورغلې وه. د شمالي وزيرستان انتظاميې وي او ای ډیوه سره په خبرو کې ويلي، په ياده پېښه کې د وژل کسانو کورنيو ته سیمه ييز پوځي مشران او تحصيلداران ورغلي غمرازي يې کړې او د يو مړي د کفن دفن دپاره یې ورته دوه لاکه روپۍ ورکړي دي. انتظامیه وايي په پېښه کې د وژل شوؤ او ژوبل شوؤ دپاره د معاوضې ورکولو په عمل کار روان دی چې دغو کسانو ته پېسې ورکړی شي او ورسره د نوکرۍ يا وظيفي برابرتيا ورته هم وشي. خو انتظامیې په دې اړوند د څه ويلو نه ډډه کړې چې په خپله د پوځ او انتظامیې په وېنا چې په چيک پوسته د پي ټي اېم مشرانو او غړو بريد کړی بيا دوي ته معاوضه ولې ورکول کيږي؟ انتظامیه وايي په دغه تړاؤ څه ويل نه غواړي.